ToekomsVenster: Wanneer Hy ons weer oprig in ons roepinghttps://rak2.spens.co.za/radio/2017/538.mp3 Foto: Pexels/Pixabay.com Lees: Johannes 21 Miskien is iets – of alles – hiervan jou belewenis … jy’t ŉ flater begaan en die vyand het jou van die veld af gekry met ŉ rooikaart. En waag jy dit net om hand op te steek om weer op die veld te kom, kraai die haan jou stil. Die oomblik toe Johannes na Petrus toe draai en aan hom bevestig dat dit Jesus was wat aan die oewer staan, het Petrus sy hemp aangetrek, want sy bolyf was kaal. Klink vir my nogal baie na Adam en Eva se reaksie in die lig van hul sondebesef. Nou, om met jou hand in die koekieblik betrap te word, of toe jy daarna vergeet het om die krummels om jou mondhoeke af te vee, om betrap of uitgevang te word, is nooit aangenaam nie … gewoonlik gaan skuldgevoelens daarmee saam! Maar daardie oomblik hou ook belofte in … konfrontasie gee geleentheid tot belydenis en tot regmaak, en regmaak gee geleentheid vir heelword, en heelword gee geleentheid vir herstel, om weer opgerig te word. Word stil en dink aan ŉ keer dat die vyand jou uit die spel kon haal en ŉ rooikaart onder jou neus kon vryf. En, onthou die gevoelens waarmee jy geworstel het, jou kwelling oor hoe jy hierdie flater sal kan regmaak. Verbeel jou jy is saam met Petrus daardie oggend in daardie skuit … raak jy ook daarvan bewus dat jy kaal is? Nou toe, kom oor die kant van die skuit en kom by die oewer! Jesus wag daar en Hy kan tel, en regmaak, en herstel, en jou weer oprig! Here, ek begeer niks anders as die vreugde van iemand wat vrygespreek is nie. Amen.